Victoria Velasquez (EL), 2024-04-04:
Kære Folketing, kære fagligt aktive, fagligt fællesskab, organisering og fagforening gør forskellen.
Du ved det.
Du kan se det på din arbejdsplads, du ser det i dit land, og jeg kan fortælle, at vi også ser det i Folketinget.
Fagforeningen gør forskellen.
En stærk faglig organisering er afgørende for at skabe bedre beskyttelse og tryghed for lønmodtagere.
I alt for mange år har den tavse morder asbesten fået lov til at ødelægge alt for mange liv.
Ingen skal dø af at gå på arbejde.
Det er en hjertesag for mig og Enhedslisten, og alligevel ser vi, at der hvert år dør flere af asbestrelateret kræft, end der dør i trafikken – alligevel dør flere af asbestrelateret kræft, end der dør i trafikken.
Derfor er det livsnødvendigt, at vi handler og styrker sikkerheden på området.
Det skylder vi vores bygningsarbejdere, og det kan kun gå for langsomt.
Med lovforslaget bliver arbejdsgiverne pålagt at passe bedre på deres ansatte.
En autorisationsordning kan styrke sikkerheden for bygningsarbejdere, og offentliggørelse af oplysninger om tilsyn med udenlandske virksomheders arbejdsmiljø er vigtigt for at kunne komme social dumping til livs, og det er det rigtige skridt.
Det er nemlig et skridt i retning af et sundt arbejdsmiljø at sætte en stopper for farligt arbejde med asbest.
Men vi er også opmærksomme på nogle af de bekymringer, som bl.a. Fagbevægelsens Hovedorganisation har rejst, herunder at lovgivningen giver lempeligere vilkår til udenlandske virksomheder, der skal nedrive asbest, og at tjenesteydelsesdirektivet fortolkes unødvendigt stramt.
Der er det vigtigt, at ministeren lige lytter efter, for det håber jeg hun vil adressere i sin tale.
Selv om det er en kold tid på året, er det en varm tid for arbejdskampe, og jeg synes også, at det her er et resultat af en årelang arbejdskamp, og vi ser det flere steder.
Som et helt andet eksempel ser vi de finske arbejdere og fagforeninger presse mod regeringens angreb på deres ret til kollektive forhandlinger, og vi er solidariske med dem.
Vi ser svenske teslaarbejdere tage kampen op mod den berygtede fagforeningsforbryder Elon Musk for at sikre deres arbejdsrettigheder, og vi er solidariske med dem.
Og vi ser danske, norske og finske arbejdere gå ind i kampen i solidaritet med deres svenske kollegaer, og vi står solidarisk med dem.
Vi ser både herhjemme og også på europæisk niveau, hvordan det lykkes at sikre vigtige sejre for lønmodtagerne, ikke mindst på asbestområdet, og det er den her kampånd, som er afgørende for fremtiden.
Det er den slags ånd, som vi har brug for.
For virkeligheden er brutal derude.
Vi har lige set rapporten i forhold til migrantarbejdere i anlægs- og byggebranchen, og hvor barskt det er.
Det bekræfter det billede, som vi allerede godt vidste eksisterer.
Det er også derfor, jeg virkelig forstår den bekymring, som Fagbevægelsens Hovedorganisation rejser, og at det er så relevant og vigtigt, og det ser jeg virkelig frem til at vi arbejder videre med.
Derudover er vi også opmærksomme på spørgsmålet om tilknytningskravet, da der i lovforslaget ikke er fastlagt et konkret timeantal for tilknytningskravet for den fagligt ansvarlige.
I forlængelse heraf må ministeren også gerne redegøre for tilknytningskravet og ligeledes, hvordan og hvorfor det skal være muligt at dispensere fra det.
De her bekymringer vil vi selvfølgelig også spørge mere ind til under udvalgsarbejdet, og vi er meget glade for at være med til at sikre, at ingen skal gå på arbejde med livet som indsats.
Det har vi kæmpet for i mange år.
Den kamp vil vi fortsætte, og derfor støtter vi selvfølgelig forslaget.
Tak for ordet.